钦定古今图书集成/理学汇编/学行典/第060卷 > 易经 > 《中孚》
## 钦定古今图书集成/理学汇编/学行典/第060卷 > 易经 > 《中孚》

《中孚》：“豚鱼吉”，利涉大川。利贞。

〈程传〉“豚躁，鱼冥”，物之难感者也。孚信能感于豚鱼，则无不至矣，所以“吉”也。忠信可以蹈水火，况涉川乎。守信之道，在乎坚正，故利于“贞”也。〈本义〉“孚”，信也。为卦二阴在内，四阳在外，而二、五之阳，皆得其中。以一卦言之为中虚，以二体言之为中实，皆“孚信”之象也。又下说以应上，上巽以顺下，亦为孚义。豚鱼，无知之物。又木在泽上，外实内虚，皆舟楫之象。至信可感，豚鱼涉险难，而不可以失其贞。故占者能致豚鱼之应则吉，而“利涉大川”，又必利于贞也。〈大全〉或问：“‘孚’字与“信’字，恐亦有别。”朱子曰：“‘伊川云：‘存于中为孚，见于事为信’。说得极好。”因举字说：“孚’字从爪从子，如鸟抱子之象，今之‘乳’字也，一边从孚。盖中所抱者，实有物也。中闲实有物，所以人自信之。”云峰胡氏曰：“程子云：‘中虚信之本；中实信之质。实所以为信，虚所以受信也。心者神明之舍，舍不虚，神明何所居？譬’”之羽虫之孚，刚壳于外，其质虽实，温柔于内，其气则虚，雌伏呼啄，不违其自然之期，信之最可必者也。或以豚鱼为江豚，生大泽中，每作知风之至，是物之有自然之信，《本义》不取。盖以为江豚，则信在豚鱼，不在我；以豚鱼为无知之物，而信足以及之，则信在我而自能及物，于义为长。下“说以应上”，下信上也；“上巽以顺下”，上信下也。“豚鱼”至愚无知，惟信足以感之。大川至险不测，惟信足以济之。然信而或失其正，则如盗贼相群，男女相私，士夫死党，小人出肺肝相示而遂背之。其为“孚”也，人为之伪，非天理之正也，故又戒之以“利贞。”

《彖》曰：“中孚”，柔在内而刚得中，说而巽，孚乃化邦也。“豚
鱼吉”，信及豚鱼也。“利涉大川”，乘木舟虚也。“《中孚》以利
贞”，乃应乎天也。

〈大全〉冯氏曰：诚者天之道，孚之正则应乎天，不正则徇乎人，而“孚不足言矣。”